Põhikool tegutseb Suuremõisa lossi vasakus tiivas
**Suuremõisa Lasteaed-Põhikool** on üldhariduskool Hiiumaal Hiiumaa vallas Suuremõisa külas. Alates 2010. aastast juhib kooli Antti Leigri. 

Kooli ruumid asuvad Suuremõisa lossi vasakus (põhjapoolses) tiivas.
Kooli alguseks peetakse 1. novembrit 1920, kui loodi Suuremõisa Erakool. Kohati peetakse seda 1867. aastal asutatud ja Kaseväljal tegutsenud kooli järglaseks.

Ajalugu
-------

Kasevälja algkool asutati 1830 aastal (eelpool viidatud 1867 oli koolireformi daatum; Kasevälja koolimaja on märgitud 1830 a. Kerema kaardil ). Kasevälja kool liideti 1927. aastal 1920. aastal asutatud Suuremõisa Erakooliga. Seetõttu loeb Suuremõisa Põhikool enda eelkäijaks Kasevälja kooli.

1. novembril 1920 alustas tööd Suuremõisa Erakool moonakate lastele hariduse andmiseks. Esimesel sügisel avati esimene klass ning igal järgmisel aastal avati uus klass. 1925. aastal oli koolis kuus klassi. 

Alguses sai kool kasutada mõisa parempoolset tiiba. 1929. aastal asus internaat seetõttu keldris. 1930. aastal natsionaliseeriti mõis täielikult, mistõttu sai kool endale ruume juurde. 1936. aastal sai kool terve mõisa enda käsutusse. Koolil oli kuus klassiruumi, kaks saali võimlaks ja vasak tiib internaadiks. Kõik õpetajad elasid koolimajas.

1977. aastal anti koolihoone üle Putkaste Sovhoostehnikumile (tänane Hiiumaa Ametikool). 1978. aasta oktoobris puhkes majas tulekahju, mistõttu said osad ruumid kahjustada. Sama aasta sügises reorganiseeriti kool Suuremõisa Algkooliks, kus oli 3 klassi. Koolil oli kasutada vaid kaks ruumi. 1980. aastal moodustati kaks klassikomplekti ning kool kolis mõisa vasakusse tiiba, kus oli enne asunud tehnikumi internaat. 1990. aastal ehitati pööningule kaks klassi ja aula. 1993. aastast kandis kool nime Suuremõisa Põhikool. Alates 2008. aasta sügisest on kool 6-klassiline ning 2012. aastast kannab kool nime Suuremõisa Lasteaed-Põhikool. 

Aastaid oli koolis internaat, mis võimaldas koolis käia ka Hiiumaa laidude elanikel.

Õpilased ja õpetajad
--------------------

Õpilasi oli 1920. aastal 20–25, 1940. aastal 170, 1970. aastal 120, 1995. aastal 87, 2000. aastal 99, 2005. aastal 90, 2010. aastal 15.  2008. aastast alates õpib koolis keskmiselt 14 õpilast.

Väljapaistvaim vilistlane on Heiki Nabi, kahekordne maailmameister ja 2012. aasta Londoni olümpiamängude hõbe Kreeka-Rooma maadluses.

Staažikaimad õpetajad on Aade Erk, Leida Elbach, Elfriide Kokla, Virve Tampõld, Eha Remmelkoor, Silvia Maasel ja Valter Maasel.

Viited
------

1. ↑  "Juhatajad". Originaali arhiivikoopia seisuga 4. märts 2016. Vaadatud 9. septembril 2013.
2. ↑  Suuremõisa kooli ajalugu. Algus?
3. ↑  Suuremõisa kooli ajalugu. Kasevälja algkool
4. ↑  Suuremõisa kooli ajalugu. Algus
5. ↑  Suuremõisa kooli ajalugu. Koolimaja
6. ↑  Suuremõisa kooli ajalugu. Lähimineviku pöördes Suuremõisa kooli elus.
7. ↑  Suuremõisa kooli nimed[*alaline kõdulink*].
8. ↑  Andres Saarnak. Kuidas minu vanaisa ja vanaema koolis käisid. 2004
9. ↑  "Suuremõisa Põhikooli õpilaste ja õpetajate arv 1920–1994". Originaali arhiivikoopia seisuga 4. märts 2016. Vaadatud 20. juunil 2009.
10. ↑  "Õpilaste arv 1995–..." Originaali arhiivikoopia seisuga 22. mai 2008. Vaadatud 20. juunil 2009.
11. ↑  "Õpilaste arv 1995–..." Originaali arhiivikoopia seisuga 22. mai 2008. Vaadatud 20. juunil 2009.
12. ↑  Vilistlased 2001. Suuremõisa Põhikooli ajalugu
13. ↑  "Suuremõisa põhikooli staažikamad õpetajad". Originaali arhiivikoopia seisuga 17. aprill 2015. Vaadatud 9. septembril 2013.

Välislingid
-----------

* Ajalugu
* Kooli koduleht